Nafarroako Parlamentuko Mahaiak, 2021eko maiatzaren 10ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Isabel Olave Ballarena andreak aurkezturiko mozioa, zeinaren bidez Nafarroako Gobernua premiatzen baita N-121-A errepidea 2+2 edukiera handiko errepide/autobia bihur dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko maiatzaren 10ean

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Isabel Olave Ballarena andreak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Mozioa, N-121-A errepiderako soluzio bezala 2+2 autobia/edukiera handiko errepide bat eraikitzeari buruzkoa.

N-121-A errepidea Nafarroako lurralde kohesiorako azpiegitura den aldetik, behartuta gaude erabaki koherenteak hartzera, errepide horretarako oraintsueneko aurreikuspenei egokituak.

Errepide horrek jarduketa estrategiko baten xede izatea eskatzen du, errepideari beste dimentsio bat emanen diona eta segurtasun nahiz egokitasun neurriak bermatuko dituena. Gaurko nahiz etorkizunerako aurreikusitako trafiko-dentsitateak horretara behartzen gaitu. Proiektu horri ezinbestean ekin behar zaio, Nafarroaren iparraldeak bere enpresa-jardueraren galera eten ahal izan dezan eta despopulazio-prozesuari galga jarri ahal izan diezaion, hartara produkzio-zentro bihurtu ahal izateko.

Hori guztia dela-eta, honako erabaki proposamen hau aurkezten da:

Nafarroako Parlamentuak Nafarroako Gobernua premiatzen du:

1. N-121-A errepidea 2+2 autobia/edukiera handiko errepide bihur dezan.

2. Helburu hori lortzeko beharrezkoak diren erabaki eta jarduketa guztiak urgentziaz har eta gauzatu ditzan, 2+1 errepide bihurtzeko aurreikusitako obrak egokituz 2+2 autobia/edukiera handiko errepide bat egiteko.

Iruñean, 2021eko maiatzaren 6an

Foru parlamentaria: Isabel Olave Ballarena